Léa Pool

D **Léa Pool** (* 8. Septämber 1950 z Gämf) isch e schwyzerisch-kanaadischi Filmreschiseeri un Draibuechautoori.

## Lääbe
D Léa Pool isch z Lausanne ufgwagse. Anne 1975 isch si uf Kanada gange, go s Filmhandwäärch leere. Si het an dr Université du Québec z Montréal aafange studiere un 1978 iren Abschluss gmacht. 

Im schwarz-wysse Chuurzfilm *Strass Café* (1980) het si d Reschy gfiert, s Draibuech gschriibe un het en au sälber broduziert. As Schauspiileri het me si in *Remake* (1987), *Hotel Chronicles* (1990) un em Dokumäntaarfilm *Filmer le désir* (*Die Lust im Blick – Frauen machen Kino*, 2001) chenne sää. In dr 1990er Joor het si bi verschiidene Dokumäntaarfilm un Fäärnseebrodukzioone z Québec Reschy gfiert. Fir *La Demoiselle sauvage* isch si in d Schwyz retuur chuu.

Anne 1999 isch dr Film *Emporte-moi* (*Emporte-moi – Nimm mich mit*) mit dr Karine Vanasse un dr Pascale Bussières entstande, wu si d Schwiirigkaite vum Erwagsewääre zaigt het. Ire eerscht änglischsproochig Film isch s Teenagerdraama *Lost and Delirious* (2001) rund um d Liebi zwische zwoo Maidli gsii. D Draiaarbete zum dramaatische Abentyyrfilm *The Blue Butterfly* *(Das Geheimnis des blauen Schmetterlings)* mit em William Hurt sin z Costa Rica gsii. 

Anne 2008 het si in dr kanaadische Stadt Beloeil z Québec dr Film *Maman est chez le coiffeur* drillt, d Isabelle Hébert het s Draibuech gschreiibe. D Marianne Fortier het d Hauptroll vun ere Juugedlige gspiilt, derzue hän au no d Céline Bonnier, dr Gabriel Arcand un dr Laurent Lucas mitgspiilt.

Vyyl Film vu dr Léa Pool sin bi internazionaale Filmfeschtiwäl erfolgryych gsii, unter anderem am Toronto International Film Festival an an dr Berlinale.

D Pool isch lesbisch un tematisiert in ire  Film allritt Erfaarige rund um glyychgschläächtligi Bezieige un Identiteetssuech. 2016 isch si bim schwuul-lesbische Filmfeschtiwäl Pink Apple mit em Pink Apple Award uuszaichnet woore. S Filmpodium Züri het iire Aarbet zue däm Aaloss e meedäägigi Retroschpektiiv gwidmet.

D Pool isch Adoptiivmueter vun eme Maidli.

## Filmografy
; Reschy
* 1978: *Laurent Lamerre, portier*
* 1980: *Strass Café*
* 1984: *La Femme de l’hôtel*
* 1986: *Anne Trister*
* 1988: *À corps perdu* (noch em Romaan *Kurwenal ou la Part des êtres* vum Yves Navarre)
* 1990: *Hotel Chronicles*
* 1991: *Montréal vu par&nbsp;…*
* 1991: *La Demoiselle sauvage* (noch em glyychnamige Buech vu dr S. Corinna Bille)
* 1992: *Rispondetemi*
* 1994: *Mouvements du désir*
* 1998: *Gabrielle Roy*
* 1999: *Emporte-moi*
* 2001: *Lost and Delirious*
* 2004: *The Blue Butterfly*
* 2008: *Maman est chez le coiffeur*
* 2010: *La Dernière Fugue*
* 2015: *La Passion d’Augustine*
* 2016: *Double peine*
* 2017: *Et au pire, on se mariera (Worst case, we get married)* mit dr Sophie Bienvenu
* 2024: *Hôtel Silence*

; Draibuech
* 1980: *Strass Café*
* 1984: *La Femme de l’hôtel*
* 1986: *Anne Trister*
* 1988: *À corps perdu*
* 1990: *Hotel Chronicles*
* 1991: *La Demoiselle sauvage*
* 1994: *Mouvements du désir*
* 1998: *Gabrielle Roy*
* 1999: *Emporte-moi – Nimm mich mit*
* 2017: *Et au pire, on se mariera (Worst case, we get married)*

## Uusglääseni Uuszaichnige
* 1984: Toronto International Film Festival fir *La Femme de l’hôtel*
* 1998: *Gemeaux Award* fir *Gabrielle Roy*
* 1999: Toronto International Film Festival fir *Emporte-moi*
* 1999: *Special Prize of the Ecumenical Jury* an dr Berlinale fir *Emporte-moi*
* 2000: Speziaalbryyss beim Prix Jutra fir *Emporte-moi*
* 2000: Sarajevo Film Festival fir *Emporte-moi*
* 2000: Schwyzer Filmbryys fir *Emporte-moi*
* 2001: Publikumsbryys bim Stockholm International Film Festival fir *Lost and Delirious*
* 2013: Order of Canada
* 2016: Pink Apple Festival Award
* 2017: Franzeesischi Filmdääg Dibenga-Stuegert, Bryys vu dr Juugedjury

## Weblink
* 
* d Léa Pool uf SWISS FILMS
* d Léa Pool uf djangomusic.com

## Fueßnote